Жоба

ҚАЗАҚСТАН РЕСПУБЛИКАСЫНЫҢ ЗАҢЫ

**Акваөсіру туралы**

Осы Заң акваөсіру саласындағы қоғамдық қатынастарды реттейді және мемлекеттік саясаттың құқықтық негіздерін белгілейді.

**1 тарау. Жалпы ережелер**

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1) акваөсіру – акваөсіру объектілерін өсірумен және (немесе) ұстаумен, көбейтумен байланысты қызмет;

2) акваөсіруді мемлекеттік ынталандыру шаралары – осы Заңға және өзге де нормативтік құқықтық актілерге сәйкес жүзеге асырылатын, акваөсіруді дамыту мақсатында мемлекет қолданатын ынталандыру шаралары;

3) акваөсіру объектілері – балықтар, моллюскалар, шаян тәрізділер және басқа да су жануарлары, олар өсіріледі және (немесе) күтіп-ұсталады, жасанды түрде жасалған жағдайларда және (немесе) оларды жартылай ерікті түрде бақыланатын жағдайларда ұстауға мүмкіндік беретін табиғи және жасанды су айдындарында көбейтіледі;

4) акваөсіру объектілеріне арналған жем – акваөсіру объектілерін өсіру және (немесе) ұстау, көбейту кезінде пайдаланылатын дәрумендер, премикстер және (немесе) емдік препараттар қосылған жемдік қоспалар;

5) акваөсіру өнімі – акваөсіру объектілерінен алынатын тамақ және (немесе) тамақ емес өнімдер;

6) акваөсіру саласындағы құзыреттерді арттыру орталықтары – ағымдағы жағдайлар мен бәсекелестік артықшылықтарды ескере отырып, акваөсіру саласындағы заманауи әлемдік технологиялық трендтерді енгізу бойынша білім беру және консультациялық көрсетілетін қызметтерді жүзеге асыратын заңды тұлғалар;

7) акваөсіру саласындағы уәкілетті орган (бұдан әрі – уәкілетті орган) – акваөсіру саласындағы басшылықты және салааралық үйлестіруді жүзеге асыратын орталық атқарушы орган;

8) акваөсіру субъектілері – акваөсіру объектілерін өсіру және (немесе) күтіп-ұстау, көбейту жөніндегі қызметті жүзеге асыратын жеке және (немесе) мемлекеттік емес заңды тұлғалар;

9) акваөсіру объектілерінің құртшабақтары – акваөсіру объектілерін өсіруге және (немесе) күтіп-ұстауға, көбейтуге, сондай-ақ су айдындарына балық жіберуге арналып ұрықтандырылған уылдырық, дернәсілдер, шабақтар, бір жылдық және екі жасар шабақтар;

10) балық қорғау құрылысжайы – табиғи су айдындарына бөгде түрлердің түсуін, сондай-ақ су қабылдағыштарда акваөсіру объектілерінің жарақаттануын және (немесе) өлуін болғызбауға арналған гидротехникалық құрылысжай;

11) балық өсіру объектілері – уылдырықты инкубациялауға және балық өсіру материалын көбейтуге арналған техникалық персонал мен жабдықтарды табуға, балық өсіру шаруашылығын күзетуге, балықтарға арналған жемді, кәсіпшілік және кәсіпшілік емес құрал-саймандарды, сондай-ақ торларды сақтауға арналған күрделі емес құрылыстар (жылжымалы кешен, бір шатырдың астына алынған немесе бөлек тұрған контейнерлік орындалатын құрылыстар);

12) балық өсіру – балық өсірумен және (немесе) күтіп-бағумен, көбейтумен байланысты акваөсіру бағыты;

13) балық өсіру-биологиялық негіздеме – зерттеулер мен ғылыми деректер, табиғи және (немесе) жасанды су айдындарының ағымдағы жай-күйі мен әлеуетін бағалау, сондай-ақ акваөсіру объектілерін өсіру және (немесе) күтіп-ұстау, көбейту технологияларын қолдану нәтижесінде әзірленген ғылыми-негізделген ұсынымдар кешені;

14) балық өсіру инфрақұрылымы – акваөсіру субъектілерінің мүліктік кешендері, оның ішінде акваөсіруді жүзеге асыру үшін қажетті қондырғылар, ғимараттар, құрылыстар, құрылысжайлар, жер учаскелері, жабдықтар, балық өсіру объектілері, тоғандар мен бассейндер, жасанды аралдар;

15) күріш атызы – акваөсіру объектілерін өсіру және (немесе) күтіп-ұстау, көбейту үшін пайдаланылуы ықтимал су басқан күріш немесе басқа да дақылдар өсіруге арналған жер учаскесі;

16) өсімін молайтатын акваөсіру – құртшабақтар алу мақсатында акваөсіру объектілерінің жасанды өсімін молайту жөніндегі қызмет;

17) селекциялық-генетикалық (асыл тұқымдық) жұмыс – өнімділік бойынша ең жоғары нәтижелерге қол жеткізу мақсатында және тиісті климаттық жағдайларға бейімделген акваөсіру объектілерінің жаңа түрлерін шығару үшін акваөсіру объектілерінің асыл тұқымдық қасиеттерін жақсартуға бағытталған іс-шаралар кешені;

18) селекциялық-генетикалық (асыл тұқымдық) орталықтар – селекциялық-генетикалық (асыл тұқымдық) жұмыстар жүргізуді қамтамасыз ететін заңды тұлғалар;

19) тоғандар мен бассейндер – гидротехникалық құрылысжайлар немесе өзге де құрылғылар мен тетіктер арқылы сумен толтырылатын акваөсіру объектілерін өсіруге және (немесе) күтіп-ұстауға, көбейтуге арналған жасанды түрде жасалған технологиялық су айдындары және (немесе) сыйымдылықтар.

**2-бап. Қазақстан Республикасының акваөсіру саласындағы заңнамасы**

1. Қазақстан Республикасының акваөсіру саласындағы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.

2. Егер Қазақстан Республикасы ратификациялаған халықаралық шартта осы Заңдағыдан өзгеше қағидалар белгіленсе, онда халықаралық шарттың қағидалары қолданылады.

**3-бап. Осы Заңның қолданылу аясы**

Осы Заң акваөсіру объектілерін өсірумен және (немесе) күтіп-ұстаумен, көбейтумен байланысты қоғамдық қатынастарды реттейді.

**4-бап. Осы Заңның мақсаттары мен міндеттері**

1. Осы Заңның мақсаты жаңа өндірістерді құру және жұмыс істеп тұрғандарын кеңейту, сондай-ақ бәсекеге қабілетті және қауіпсіз акваөсіру өнімдерін көбейту көлемін ұлғайту арқылы акваөсірудің тұрақты дамуын қамтамасыз ету болып табылады.

2. Осы Заңның міндеттері:

1) мемлекеттік реттеуді қамтамасыз ету;

2) акваөсірудің бәсекеге қабілетті және қауіпсіз өнімін және оны қайта өңдеу өнімдерін көбейту үшін құқықтық негіздер, экономикалық жағдайлар жасау және мемлекеттік қолдау көрсету;

3) акваөсіру саласындағы ғылыми және кадрлық қамтамасыз ету;

4) халықтың акваөсіру өнімін тұтынуын ұлғайту;

5) акваөсіру объектілері мен өнімдерінің экспорттық әлеуетін арттыру;

6) «Органикалық өнім өндіру туралы» Қазақстан Республикасының Заңына сәйкес акваөсірудің органикалық өнімін өндіруді дамытуды қамтамасыз ету болып табылады.

**5-бап. Осы Заңның қағидаттары**

Осы Заңның қағидаттары:

1) су биологиялық ресурстарына және олардың мекендеу ортасына зиян келтіруге жол бермеу мақсатында акваөсіру саласындағы қызметті ұйымдастыру;

2) акваөсіру субъектілері қызметінің ерекшелігін көрсететін қажетті және жеткілікті құралдарды қамтамасыз ету арқылы акваөсіруді мемлекеттік ынталандыру және оларға тең қол жеткізу шараларының жариялылығы, атаулылығы және транспаренттілігі;

3) қызмет қауіпсіздігінің және тұтынушылардың құқықтарын қорғаудың мөлшерлес деңгейін сақтай отырып, акваөсірудің орнықты дамуын қамтамасыз ету арқылы мемлекеттің және акваөсіру субъектілерінің экологиялық, экономикалық және әлеуметтік мүдделерінің теңгерімділігіне қол жеткізу;

4) акваөсіру мақсаттары үшін пайдалануға берілген балық шаруашылығы су айдындары және (немесе) учаскелері туралы мәліметтерді жариялау арқылы ақпаратқа еркін қол жеткізу;

5) бөтентекті немесе генетикалық түрлендірілген түрлердің енгізілуіне жол бермеу арқылы су биологиялық ресурстардың генетикалық әртүрлілігінің сақталуын қамтамасыз ету;

6) су айдындары мен оларға іргелес аумақтардың әлеуметтік-экономикалық жағдайлары мен табиғи-климаттық ерекшеліктерін ескере отырып, акваөсіру саласындағы қолданыстағы объектілерді құру және кеңейту жөніндегі қызметті жоспарлау;

7) акваөсіру саласында шағын және орта бизнесті дамыту үшін қолайлы жағдайларды қамтамасыз ету арқылы бәсекелестікке тең жағдайлар жасау болып табылады.

**6-бап. Акваөсіру саласындағы мемлекеттік саясатты қалыптастыру және іске асыру құралдары**

1. Акваөсіру саласындағы мемлекеттік саясатты қалыптастыру акваөсірудің даму жай-күйін бағалау негізінде жүзеге асырылады.

2. Акваөсірудің даму жай-күйін бағалау акваөсіруді мемлекеттік ынталандыру шараларын, сондай-ақ өңірлік бөліністе акваөсірудің дамуына әсер ететін құқықтық, экономикалық, экологиялық, қаржылық және өзге де факторларды іске асырудың тиімділігін талдауды көздейді және уәкілетті орган «Мемлекеттік сатып алу туралы» Қазақстан Республикасының Заңына сәйкес айқындалатын субъектіні тарта отырып, бекітетін әдістемеге сай уәкілетті орган үш жылда бір рет жүргізеді.

3. Акваөсірудің даму жай-күйін бағалау нәтижелерін уәкілетті орган акваөсірудің даму жай-күйіне бағалау жүргізудің алдындағы тиісті жылдың
1 сәуірінен кешіктірмей бекітеді және оны Қазақстан Республикасының заңнамасында белгіленген тәртіппен Қазақстан Республикасының Үкіметіне енгізеді, сондай-ақ оның интернет-ресурсында орналастырылады.

4. Акваөсірудің даму жай-күйін бағалау нәтижелері Қазақстан Республикасындағы мемлекеттік жоспарлау жүйесінің құжаттарымен айқындалатын акваөсіруді дамыту саласындағы мемлекеттік саясатты қалыптастыру кезінде ескеріледі, оларды әзірлеуді облыстардың, республикалық маңызы бар қалалардың және астананың жергілікті атқарушы органдарының, кәсіпкерлік субъектілері мен қоғамдық ұйымдар өкілдерінің қатысуымен мемлекеттік органдар жүзеге асырады.

5. Акваөсірудің даму жай-күйіне бағалау жүргізу кезінде акваөсіру саласындағы қоғамдық салалық одақтар және (немесе) қауымдастықтар тартылады.

**2-тарау. Акваөсіруді жүргізу мен дамытудың негізгі шарттары**

**1-параграф. Акваөсіру саласындағы мемлекеттік**

**реттеу және басқару**

**7-бап. Қазақстан Республикасы Үкіметінің акваөсіру саласындағы құзыреті**

Қазақстан Республикасының Үкіметі акваөсіру саласында:

1) акваөсіру саласындағы мемлекеттік саясаттың негізгі бағыттарын айқындайды және іске асырылуын қамтамасыз етеді;

2) өзіне Қазақстан Республикасының Конституциясымен, заңдарымен және Қазақстан Республикасы Президентінің актілерімен жүктелген өзге де функцияларды орындайды.

**8-бап. Уәкілетті органның, ведомствоның және оның аумақтық бөлімшелерінің құзыреті**

1. Уәкілетті орган:

1) акваөсіру саласындағы мемлекеттік саясатты қалыптастырады және іске асырады;

2) акваөсіру саласындағы орталық және жергілікті атқарушы органдардың қызметін үйлестіруді жүзеге асырады;

3) акваөсіру саласындағы құқықтық актілерді әзірлейді және бекітеді;

4) акваөсірудің даму жай-күйіне бағалау жүргізеді;

5) акваөсіру бөлігінде жануарлар дүниесін қорғау, өсімін молайту және пайдалану саласындағы мемлекеттік бақылауды жүзеге асырады;

6) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

2. Акваөсіру саласындағы уәкілетті органның ведомствосы және оның аумақтық бөлімшелері өз қызметін уәкілетті орган белгілеген және осы Заңда белгіленген құзырет шегінде жүзеге асырады.

**9-бап. Жергілікті атқарушы органдардың акваөсіру саласындағы құзыреті**

Облыстардың, республикалық маңызы бар қалалардың, астананың жергілікті атқарушы органдары:

1) акваөсіру саласындағы мемлекеттік саясатты қалыптастыруға және іске асыруға қатысады;

2) акваөсіру субъектілерін субсидиялауды жүзеге асырады;

3) жергілікті мемлекеттік басқару мүддесінде Қазақстан Республикасының акваөсіру саласындағы заңнамасымен жергілікті атқарушы органдарға жүктелетін өзге де өкілеттіктерді жүзеге асырады.

**10-бап. Акваөсіруді дамыту мониторингінің ақпараттық жүйесі**

1. Акваөсіруді дамыту мониторингінің ақпараттық жүйесі (бұдан әрі-ақпараттық жүйе) уәкілетті орган бекіткен қағидаларға сәйкес акваөсіруді дамытудың ағымдағы жай-күйі туралы мәліметтерді мерзімді жинау негізінде қалыптастырылады, өзектендіріледі және сақталады.

2. Ақпараттық жүйені жүргізудің мақсаттары:

1) акваөсіру объектілерінің қадағалануын қамтамасыз ету және көлеңкелі айналымына жол бермеу;

2) акваөсіруді дамыту жай-күйі туралы мәліметтерді қалыптастыру және алмасу тиімділігін арттыру, акваөсіру субъектілерінің бизнесті жүргізу процесін оңайлату мақсатында өзекті ақпарат беруі;

3) акваөсірудің шығарылатын өнімінің көлемі мен түрлерінің тауарлар нарығында қадағалануын статистикалық есепке алу арқылы қамту;

4) акваөсіру субъектілерінің тізілімін жүргізу арқылы кәсіпкерлік субъектілерін есепке алу болып табылады..

3. Ақпараттық жүйе мынадай:

1) акваөсірудің даму жай-күйін және акваөсіру объектілерін өсірудің қол жеткізілген көлемін бағалау туралы;

2) балық шаруашылығы су айдындарын және (немесе) учаскелерін есепке алу және паспорттау туралы;

3) балық шаруашылығы су айдындарын және (немесе) көлде балық өсіру және (немесе) тор қоршамада балық өсіру шаруашылығын жүргізу үшін учаскелерді бекіту жөніндегі конкурстардың қорытындылары туралы;

4) көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарт бойынша міндеттемелерді орындау туралы;

5) акваөсіруді мемлекеттік ынталандырудың іске асырылып жатқан шаралары туралы;

6) акваөсіру субъектілерінің тізілімі және олар ұсынатын ақпарат туралы;

7) акваөсіру объектілері мен өнімдерінің қадағалануы туралы мәліметтерді;

8) функционалдық және ақпараттық сервистердің тізбесіне сәйкес уәкілетті орган бекітетін акваөсірудің даму мониторингінің ақпараттық жүйесіне кіретін өзге де мәліметтерді қамтиды.

4. Ақпараттық жүйені құру, сүйемелдеу және оның жұмыс істеуі «Ақпараттандыру туралы» Қазақстан Республикасының Заңына сәйкес жүзеге асырылады.

**2-параграф. Акваөсіру субъектілері және акваөсіруді жүзеге**

**асырудың негізгі шарттары**

**11-бап. Акваөсіру субъектілері**

1. Акваөсіру субъектілерінің қызметі ауыл шаруашылығы өндірісіне жатады және осы Заңмен реттелмеген бөлігінде Қазақстан Республикасының заңдарымен және өзге де нормативтік құқықтық актілерімен регламенттеледі.

2. Жүзеге асыратын қызметіне қарай акваөсіру субъектілері мынадай түрлерге бөлінеді:

1) ихтиофаунаны толық немесе ішінара ауыстыру арқылы оқшауланған табиғи су айдындарында акваөсіру объектілерін өсіру жөніндегі қызметті жүзеге асыратын көлде тауарлы балық өсіру шаруашылықтары;

2) табиғи және (немесе) жасанды су айдындарының акваториясында орналасқан және оларды жартылай ерікті бақыланатын жағдайларда ұстауға мүмкіндік беретін арнайы құрылғыларда (тор қоршамаларда) акваөсіру объектілерін өсіру жөніндегі қызметті жүзеге асыратын тор қоршамада балық өсіру шаруашылықтары;

3) тоғандарда және (немесе) бассейндерде акваөсіру объектілерін көбейту, акваөсіру жөніндегі қызметті сондай-ақ өсімді молайтатын жүзеге асыратын тоғанда балық өсіру шаруашылықтары;

4) индустриялық және инновациялық технологияларды қолдана отырып, акваөсіру объектілерін өсіру жөніндегі қызметті жүзеге асыратын сумен қамтамасыз етудің тұйық циклі бар балық өсіру шаруашылықтары.

3. Қазақстан Республикасының заңнамасында көзделген жағдайларды қоспағанда, мемлекеттік органдар мен лауазымды адамдар тарапынан акваөсіру субъектісінің қызметіне араласуға тыйым салынады.

**12-бап. Балық шаруашылығы су айдындарын және (немесе) көлде тауарлы балық өсіру және тор қоршамада балық өсіру шаруашылығын жүргізу үшін учаскелерді беру тәртібі**

1. Балық шаруашылығы су айдындары және (немесе) көлде тауарлы балық өсіру және тор қоршамада балық өсіру шаруашылығын жүргізуге арналған учаскелер мәніне қарай халықаралық, республикалық және жергілікті болып бөлінеді.

Балық шаруашылығы су айдындарына және (немесе) халықаралық маңызы бар учаскелерге Қазақстан Республикасының және іргелес мемлекеттердің аумағында орналасқан су айдындары жатады.

Балық шаруашылығы су айдындарына және (немесе) республикалық маңызы бар учаскелерге екі және одан көп облыстардың аумағында орналасқан балық шаруашылығы су айдындары және (немесе) учаскелері жатады.

Балық шаруашылығы су айдындарына және (немесе) жергілікті маңызы бар учаскелерге су қорын пайдалану және қорғау, сумен жабдықтау, су бұру саласындағы уәкілетті органның келісімі бойынша облыстардың жергілікті атқарушы органы бекіткен тізбеге енгізілген барлық басқа балық шаруашылығы су айдындары және (немесе) учаскелері жатады.

2. Балық шаруашылығы су айдындары және (немесе) халықаралық, республикалық және жергілікті маңызы бар учаскелер конкурстық рәсімдердің қорытындылары бойынша уәкілетті органның шешімімен бекітіледі.

3. Конкурсқа облыстардың жергілікті атқарушы органдары бюджет қаражаты есебінен жүзеге асыратын балық шаруашылығы су айдындарын және (немесе) халықаралық, республикалық және жергілікті маңызы бар учаскелерді паспорттау негізінде көлде тауарлы балық өсіру және (немесе) тор қоршамада балық өсіру шаруашылығын жүргізу үшін перспективалы деп танылатын балық шаруашылығы су айдындары және (немесе) резервтік қор учаскелері қойылады.

4. Конкурсты уәкілетті орган ұйымдастырады және комиссия уәкілетті орган бекіткен конкурсқа қатысушыларға қойылатын қағидалар мен біліктілік талаптарына сәйкес электрондық нысанда өткізеді.

5. Конкурс қорытындылары бойынша уәкілетті орган балық өсіру субъектісімен уәкілетті орган бекіткен үлгілік нысан бойынша көлде тауарлы балық өсіру және (немесе) тор қоршамада балық өсіру шаруашылығын жүргізуге шарт жасасады және уәкілетті орган бекіткен үлгілік нысан бойынша акваөсіру субъектілерін дамыту жоспарларына қол қояды.

Конкурсқа қатысушы конкурсқа қатысу кезінде алған міндеттемелер шарттың міндетті талаптары болып табылады.

6. Жеке және мемлекеттік емес заңды тұлғалардың жеке меншігіндегі немесе уақытша жер пайдалануындағы жер учаскелерінде толықтай орналасқан балық шаруашылығы су айдындары және (немесе) жергілікті маңызы бар учаскелер оларға конкурс қатысушыларына қойылатын біліктілік талаптарына сәйкес келген жағдайда уәкілетті органның шешімімен олардың өтінімі бойынша конкурс өткізілмей бекітіледі.

7. Балық шаруашылығы су айдындарын және (немесе) көлде тауарлы балық өсіру және тор қоршамада балық өсіру шаруашылығын жүргізу үшін учаскелерді бекіту бес жылдан жиырма бес жылға дейінгі мерзімді құрайды.

Бекіту мерзімін комиссия табиғи-климаттық жағдайларды, су болжамын және балық шаруашылығы су айдынының және (немесе) учаскесінің сипаттамаларын ескере отырып, ғылыми ұсынымдар негізінде айқындайды.

8. Бекіту мерзімі өткен балық шаруашылығы су айдындары және (немесе) учаскелері осы баптың 7-тармағында көрсетілген мерзімге уәкілетті органның конкурс өткізбестен шешімімен, шарттық міндеттемелерді тиісінше орындаған жағдайда, шарт мерзімі аяқталғанға дейін үш ай бұрын берілген өтінімі бойынша қайта бекітіледі.

9. Көлде тауарлы балық өсіру және (немесе) тор қоршамада балық өсіру шаруашылығын жүргізу тәртібі уәкілетті орган бекіткен қағидаларға сәйкес жүзеге асырылады.

10. Бекітілген балық шаруашылығы су айдындарында және (немесе) учаскелерінде көлде тауарлы балық өсіру және тор қоршамада балық өсіру шаруашылығын жүргізу үшін Қазақстан Республикасының жануарлар дүниесін қорғау, өсімін молайту және пайдалану саласындағы заңнамасына сәйкес қорықшылық қызметтер құрылуы мүмкін.

**13-бап. Жобаны іске асыру кезінде тор қоршамада балық өсіру шаруашылығын жүргізу үшін халықаралық және (немесе) республикалық маңызы бар балық шаруашылығы су айдындарын және (немесе) учаскелерін беру тәртібі**

1. Тор қоршамада балық өсіру шаруашылығын жүргізу жөніндегі жобаны іске асыру мақсатында су қорын пайдалану және қорғау, сумен жабдықтау, су бұру саласындағы уәкілетті органмен келісу бойынша уәкілетті орган бекіткен қағидаларға сәйкес конкурс рәсімдерін өткізбей-ақ, уәкілетті органның шешімімен осы бапта белгіленген біліктілік талаптары және міндеттемелерге сәйкес инвесторға халықаралық және (немесе) республикалық маңызы бар балық шаруашылығы су айдындары және (немесе) учаскелері берілуі мүмкін.

Осы бапта инвестор деп Қазақстан Республикасында акваөсіру саласына инвестицияларды жүзеге асыратын заңды тұлғалар түсініледі.

Тор қоршамада балық өсіру шаруашылығын жүргізу жобасы деп:

1) инвестордың жаңа өндірістік объектілер салуға «Республикалық бюджет туралы» Қазақстан Республикасының Заңымен белгіленген кемінде бір жүз елу мың айлық есептік көрсеткіш мөлшерінде инвестицияларды жүзеге асыруын көздейтін жаңа өндірістер құру жөніндегі жоба;

2) инвестордың «Республикалық бюджет туралы» Қазақстан Республикасының Заңында белгіленген кемінде бір жүз мың еселенген айлық есептік көрсеткіш мөлшерінде инвестицияларды жүзеге асыруды көздейтін қолданыстағы өндірістерді кеңейту және (немесе) жаңарту, оның ішінде өнім шығаратын қолданыстағы өндірістік қуаттарды жаңарту (қайта жаңарту, реконструкциялау, жаңғыртуды) жөніндегі жоба түсініледі.

2. Резервтік балық шаруашылығы халықаралық және (немесе) республикалық маңызы бар су айдындарының және (немесе) учаскелерінің тізбесін акваөсіруді дамыту мониторингінің ақпараттық жүйесінде уәкілетті орган жыл сайын жариялайды және қажеттігіне қарай жаңартып отырады.

Уәкілетті орган бюджет қаражаты және Қазақстан Республикасының заңнамасында тыйым салынбаған басқа да көздер есебінен жүзеге асыратын халықаралық және (немесе) республикалық маңызы бар балық шаруашылығы су айдындарын және (немесе) учаскелерін паспорттау негізінде тор қоршамада балық өсіру шаруашылығын жүргізу үшін перспективалы деп танылатын резерв қорының балық шаруашылығы су айдындары және (немесе) учаскелері тізбеге енгізіледі.

3. Резервтік балық шаруашылығы су айдындары және (немесе) учаскелері болған кезде инвестор қызығушылық танытқан резервтік балық шаруашылығы су айдынын және (немесе) учаскесін беруге өтінімді және уәкілетті орган бекіткен қағидаларға сәйкес құжаттарды уәкілетті органға жібереді.

Өтінімдер мен құжаттарды уәкілетті орган бекіткен қағидаларға сәйкес уәкілетті орган құрған инвестициялық комиссия қарайды.

4. Инвесторға қойылатын біліктілік талаптары:

1) бизнес-жоспардың болуы (инвестициялар көлемі, акваөсіру объектілері, өнімдері мен инфрақұрылымы, балық өсіру объектілері, акваөсіру объектілерін өсіру технологиялары, техника мен технологиялық жабдықтар, қайта өңдеу қуаттары, білікті мамандарды тарту, құрылатын жұмыс орындарының саны);

2) осы баптың 1-тармағында көрсетілген мөлшерден кем емес көлемде инвестордың шотында ақша қаражатының болуы және (немесе) қалдығы туралы банктердің және өзге де қаржы институттарының растауы;

3) салық төлеушінің салық берешегінің, міндетті зейнетақы жарналары мен әлеуметтік аударымдар, кәсіптік зейнетақы жарналары және әлеуметтік медициналық сақтандыру бойынша берешегінің жоқ екендігі туралы мәліметтер;

4) уәкілетті органнан алынатын балық шаруашылығы субъектілерін дамыту жоспарларына сәйкес (бұрын балық шаруашылығы су айдындары және (немесе) учаскелері бекітіліп берілген заңды тұлғалар үшін) қаржылық және басқа да міндеттемелердің орындалуы туралы мәліметтер.

5. Уәкілетті орган инвестициялық комиссияның шешімі негізінде он жұмыс күні ішінде тор қоршамада балық өсіру шаруашылығын жүргізу үшін инвесторға балық шаруашылығы су айдынын және (немесе) учаскесін беру туралы немесе дәлелді бас тарту туралы шешім шығарады.

6. Уәкілетті органның оң шешімі болған жағдайда инвестормен уәкілетті орган бекіткен үлгілік нысан бойынша тор қоршамада балық өсіру шаруашылығын жүргізуге шарт жасалады және уәкілетті орган бекіткен үлгілік нысан бойынша инвесторды дамыту жоспарына қол қойылады.

7. Инвесторға:

1) уәкілетті орган бекітетін қағидаларға сәйкес балық өсіру-биологиялық негіздемені әзірлеуді қамтамасыз ету;

2) инвестордың даму жоспарына сәйкес акваөсіру объектілерін өсіру көлемін ұлғайту;

3) акваөсіру объектісінің импортты алмастыратын түрінің кемінде бір түрін өсіру;

4) қайта өңдеу қуаттарын енгізуді және (немесе) қолданыстағы өндірістерді кеңейтуді және жаңартуды қоса алғанда, жаңа өндірістік объектілер салу міндеттемелері жүктеледі.

Осы тармақта көрсетілген міндеттемелер шарттың міндетті талаптары болып табылады.

8. Тор қоршамада балық өсіру шаруашылығын жүргізуге арналған балық шаруашылығы су айдындарын және (немесе) учаскелерін бекітіп беру жиырма бес жылдан қырық тоғыз жылға дейінгі мерзімді құрайды.

Бекітіп беру мерзімін инвестициялық комиссия табиғи-климаттық жағдайларды, сулылығы болжамын және балық шаруашылығы су айдынының және (немесе) учаскесінің сипаттамаларын ескере отырып, ғылыми ұсынымдар негізінде айқындайды.

**14-бап. Көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарт**

1. Көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарттың елеулі талаптары мыналар болып табылады:

1) шарттың тараптары және мәні;

2) шарттың мерзімі;

3) балық шаруашылығы су айдынының және (немесе) учаскесінің орналасқан жері мен алаңы;

4) балық өсіру-биологиялық негіздемеде айқындалған олардың жобалық қуатына сәйкес балық шаруашылығы су айдындарына және (немесе) учаскелерінде өсіруге және (немесе) ұстауға, өсіруге, сондай-ақ олардан алуға және оларға жіберуге жататын акваөсіру объектілерінің ең аз көлемі;

5) балық өсіру инфрақұрылымы объектілері туралы мәліметтер;

6) балық шаруашылығы мелиорациясына жататын және акваөсіру субъектісі балық өсіру-биологиялық негіздеме негізінде жүзеге асыратын іс-шаралар;

7) акваөсіру субъектісінің қоршаған ортаны, су айдындарын және басқа да табиғи ресурстарды қорғау жөніндегі іс-шараларды жүзеге асыру жөніндегі міндеттемелері;

8) акваөсіру субъектісінің уәкілетті орган бекіткен қағидаларға сәйкес акваөсіру объектілерін өсіру көлемі, балық шаруашылығы су айдындарына және (немесе) учаскелеріне шығару көлемі және балық шаруашылығы су айдындарынан және (немесе) учаскелерінен алу көлемі туралы есептілікті ұсыну жөніндегі міндеттемелері;

9) акваөсіру субъектісінің балық өсіру-биологиялық негіздемесін әзірлеуді қамтамасыз ету және оны уәкілетті орган бекіткен қағидаларға сәйкес уәкілетті органның келісімі бойынша бекіту жөніндегі міндеттемелері;

10) акваөсіру субъектісінің акваөсіру субъектілерін дамыту жоспарын орындау бойынша ақпарат беру жөніндегі міндеттемелері;

11) акваөсіру субъектісінің уәкілетті орган бекіткен қағидаларға сәйкес қарсы міндеттемелерді орындау жөнінде ақпарат беру жөніндегі міндеттемелері;

12) акваөсіру субъектісінің балық шаруашылығы су айдынын және (немесе) учаскесін қорғауды қамтамасыз ету жөніндегі міндеттемелері;

13) акваөсіру субъектісінің өзіне бекітілген балық шаруашылығы су айдынының және (немесе) учаскесінің аумағында өзіне берілген мүліктің сақталуын қамтамасыз ету жөніндегі міндеттемелері (болған жағдайда);

14) Қазақстан Республикасының су заңнамасына сәйкес ортақ су пайдалану құқығын шектеуге жол бермеу жөніндегі міндеттемелер;

15) тараптардың жауапкершілігі.

2. Шарт Қазақстан Республикасының азаматтық заңнамасына сәйкес:

1) акваөсіруді жүргізуден ерікті түрде бас тартылған;

2) акваөсіру субъектісінің қызметі тоқтатылған;

3) көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарттың талаптары жүйелі түрде бұзылған және (немесе) Қазақстан Республикасының акваөсіру саласындағы заңнамасының талаптары бұзылған (үш рет және одан да көп);

4) Қазақстан Республикасының заңнамасына сәйкес балық шаруашылығы су айдындарын және (немесе) учаскелерін бекітіп беру жүргізілген жер учаскелері мемлекет мұқтажы үшін алып қойылған жағдайда мерзімінен бұрын бұзуға жатады.

3. Жеке тұлғаға берілген көлде тауарлы балық өсіру және (немесе) тор қоршамада балық өсіру шаруашылығын жүргізу құқығы ол қайтыс болған жағдайда Қазақстан Республикасының Азаматтық кодексіне сәйкес мұрагерлік бойынша үшінші тұлғаға ауысуы мүмкін.

Осы тармақтың бірінші бөлігінде көзделген жағдайды қоспағанда, шарт бойынша құқықтар мен міндеттемелерді үшінші тұлғаларға беруге және (немесе) басқаға беруге жол берілмейді.

4. Шарт бес жылдан қырық тоғыз жылға дейінгі мерзімге жасалады.

Көрсетілген мерзімдер балық шаруашылығы су айдындарын және (немесе) учаскелерін бекіту кезеңіне, оларды беру тәртібіне байланысты осы Заңның 12 және 13-баптарына сәйкес белгіленеді.

5. Көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарттар міндеттемелерінің орындалуына мониторингті уәкілетті орган ақпараттық жүйе арқылы жүргізеді.

Акваөсіру субъектілері уәкілетті орган бекіткен қағидаларға сәйкес ақпараттық жүйе арқылы көлде тауарлы балық өсіру және (немесе) тор қоршамада балық өсіру шаруашылығын жүргізуге арналған шарт талаптарының орындалуы туралы ақпарат береді.

**15-бап. Тоғанда балық өсіру шаруашылығы және сумен қамтамасыз ету циклы тұйықталған балық өсіру шаруашылығын жүргізу тәртібі**

1. Тоғанда балық өсіру шаруашылығы және сумен қамтамасыз ету циклы тұйықталған балық өсіру шаруашылықтарының қызметі осы Заңға және Қазақстан Республикасының өзге де нормативтік құқықтық актілеріне сәйкес жүзеге асырылады.

2. Тоғанда балық өсіру шаруашылықтарын және сумен қамтамасыз ету циклы тұйықталған балық өсіру шаруашылықтарын жүргізу үшін ғимараттарды, құрылыстарды, тоғандарды және (немесе) бассейндерді және акваөсірудің өзге де инфрақұрылымын құру және пайдалану сәулет, қала құрылысы және құрылыс қызметі саласындағы заңнамаға сәйкес айқындалады.

3. Тоғанда балық өсіру шаруашылығы және (немесе) сумен қамтамасыз ету циклы тұйықталған балық өсіру шаруашылығын жүргізу үшін акваөсіру субъектілері уәкілетті орган бекіткен қағидаларға сәйкес балық өсіру-биологиялық негіздемені әзірлеуге міндетті.

4. Тоғанда балық өсіру шаруашылықтары және сумен қамтамасыз ету циклы тұйықталған балық өсіру шаруашылықтары өз қызметін жүзеге асыру кезінде бөлінетін сулардың сапалық құрамын жақсартуды қамтамасыз ететін тазарту құрылыстарымен (тұндырғыштармен), сондай-ақ балық қорғау және балық өткізу құрылыстарымен жабдықталуы тиіс.

5. Тоғанда балық өсіру шаруашылықтары және сумен қамтамасыз ету циклы тұйықталған балық өсіру шаруашылықтары уәкілетті орган бекіткен қағидаларға сәйкес ақпараттық жүйе арқылы уәкілетті органға акваөсіру объектілерін өсіру және (немесе) ұстау, өсіру жөніндегі қызметі туралы мәліметтерді ұсынады.

**16-бап. Акваөсіру саласындағы ғылыми зерттеулер**

1. Акваөсіру саласындағы ғылыми зерттеулер:

1) акваөсіру саласында ғылыми, ғылыми-техникалық және инновациялық қызметті, сондай-ақ тәжірибелік-конструкторлық жұмыстарды жүргізу;

2) көлде тауарлы балық өсіру және (немесе) тор қоршамада балық шаруашылығын жүргізу перспективасын айқындау және оларды паспорттау үшін балық шаруашылығы су айдындарын және (немесе) учаскелерін зерделеу және зерттеу;

3) уәкілетті орган бекіткен қағидаларға сәйкес балық өсіру-биологиялық негіздемелерді әзірлеу;

4) акваөсіру саласындағы ғылыми және (немесе) ғылыми-техникалық қызмет нәтижелерін коммерцияландыру;

5) акваөсіру субъектілерінің еңбек өнімділігін және өндірісін ұйымдастыру тиімділігін арттыру үшін акваөсіру объектілерін өсіру және (немесе) ұстау, өсіру жөніндегі инновациялық және (немесе) индустриялық технологиялар мен процестерді әзірлеу және енгізу;

6) уәкілетті орган бекітетін әр түрлі технологияларды пайдалана отырып, акваөсірудің негізгі объектілерінің жасанды өсімін молайту, тауарлық өсіру және тасымалдау жөніндегі нормативтерді әзірлеу;

7) халықаралық ғылыми-зерттеу бағдарламаларына қатысу;

8) акваөсіру саласындағы нормалар мен нормативтердің негіздемесін, ғылыми ұсынымдар әзірлеу;

9) акваөсіруді дамытудың құқықтық және экономикалық тетіктерін әзірлеу мақсатында жүзеге асырылады.

2. Акваөсіру саласындағы ғылыми зерттеулер бюджет қаражаты және Қазақстан Республикасының заңнамасында тыйым салынбаған басқа да көздер есебінен жүзеге асырылады.

3. Жергілікті маңызы бар бекітіліп берілген балық шаруашылығы су айдындарында және (немесе) учаскелерінде акваөсіру саласындағы ғылыми зерттеулер олар бекітіліп берілген жеке және заңды тұлғалардың қаражаты есебінен жүзеге асырылады.

4. Акваөсіру саласындағы ғылыми зерттеулерді Қазақстан Республикасының заңнамасына сәйкес ғылыми және (немесе) ғылыми-техникалық қызмет субъектілері ретінде аккредиттелген заңды тұлғалар жүргізеді.

**17-бап. Акваөсіру мұқтажы үшін жер учаскелерін беру және пайдалану**

1. Акваөсіру мұқтажы үшін жер учаскелері Қазақстан Республикасының Жер кодексінде белгіленген тәртіппен және шарттарда беріледі.

Су объектiлерiнiң су қорғау белдеулерiндегi жер учаскелерін жергілікті атқарушы органдар су қорын пайдалану және қорғау, сумен жабдықтау, су бұру саласындағы уәкілетті мемлекеттік органмен келісім бойынша жеке және заңды тұлғаларға акваөсіру мұқтажы үшін, жаңартылатын энергия көздерін пайдалану жөніндегі объектілерді орналастыру және жер учаскесінің негізгі нысаналы мақсатына қайшы келмейтін басқа да мақсаттар үшін уақытша жер пайдалануға беруі мүмкін.

2. Жер учаскелерін пайдаланушылар акваөсіруді жүргізуді осы Заңда, Қазақстан Республикасының Жер кодексінде және Қазақстан Республикасының су заңнамасында белгіленген тәртіппен және шарттарда жүзеге асырады.

3. Қазақстан Республикасының заңнамасында белгіленген тәртіппен акваөсіру субъектілеріне Қазақстан Республикасының жер заңнамасымен бекітілген балық шаруашылығы су айдындарына және (немесе) учаскелеріне іргелес жатқан су қорғау аймақтары мен белдеулерінің шегінде мемлекеттік меншіктегі және жер пайдалануға берілмеген жер учаскелері оларға сауда-саттықты (аукциондарды) өткізбестен олардың өтінімі бойынша уақытша жер пайдалануға берілуі мүмкін.

4. Су қорғау белдеулері шегіндегі жер учаскелерінде тұрғын үй құрылысын жүзеге асырмай және Қазақстан Республикасының су заңнамасында белгіленген талаптардың сақталуын қамтамасыз ете отырып, оларға инженерлік коммуникациялар салуды қоса алғанда, акваөсіру инфрақұрылымын орналастыруға және оларға қызмет көрсетуге байланысты тоғандар және (немесе) бассейндер мен балық өсіру объектілерін салуға және пайдалануға жол беріледі.

5. Акваөсіруді жүргізу мақсатында Қазақстан Республикасының жер заңнамасына сәйкес мемлекет меншігіндегі жерлерде резервтік аумақтар құру арқылы жерлерді резервтеу жүзеге асырылуы мүмкін.

6. Акваөсіру субъектілері өзіне бекітілген балық шаруашылығы су айдындарында және (немесе) учаскелерінде көлде тауарлы балық өсіру және (немесе) тор қоршамада балық өсіру шаруашылығын жүргізу үшін жер учаскелерінің меншік иелерінен және (немесе) жер пайдаланушылардан Қазақстан Республикасының Жер кодексіне сәйкес сервитут беруді талап етуге құқылы.

**18-бап. Су объектілері мен олардың бөліктерін акваөсіру мұқтажы үшін беру және пайдалану**

1. Балық шаруашылығы су айдындарына және (немесе) учаскелеріне жатқызылған су объектілері немесе олардың бөліктері осы Заңға сәйкес көлде тауарлы балық өсіру және (немесе) тор қоршамада балық өсіру шаруашылығын жүргізу үшін бекітіліп беріледі.

2. Акваөсіру жүргізу үшін балық шаруашылығы су айдындары және (немесе) учаскелер берілген жеке және заңды тұлғалар:

1) жануарлар дүниесін қорғау, өсімін молайту және пайдалану саласындағы заңнамада көзделген іс-шараларды жүргізуге;

2) су объектілерінің жағалауларын немесе олардың бөліктерін оларды пайдалану орындарында Қазақстан Республикасының су, санитариялық-эпидемиологиялық және экологиялық заңнамасында белгіленген талаптарға сәйкес ұстауға;

3) су қоймаларында акваөсіру объектілерінің өлі көлем деңгейіндегі технологиялық параметрлерін ескере отырып, өсіруді және (немесе) күтіп-ұстауды, өсіруді жоспарлауға міндетті.

3. Су объектілерінде және (немесе) олардың бөліктерінде, оның ішінде акваөсіруді жүргізу үшін берілген су қорғау аймақтары мен белдеулері шегінде:

1) жалпы су пайдалану тәртібімен су объектілерінің ластануын және бітелуін болдырмайтын суару алаңдары мен басқа да құрылғыларды қоспағанда, малды суаруға;

2) су объектілерінің сапалық және гидрологиялық жай-күйін (ластануы, бітелуі, сарқылуы) нашарлататын шаруашылық және өзге де қызметке тыйым салынады.

4. Қазақстан Республикасының Су кодексіне сәйкес акваөсіру мақсаттары үшін арнайы су пайдаланудың барлық түрін (жерүсті және жерасты су ресурстарын пайдалану) жүзеге асыруға жол беріледі.

**19-бап. Акваөсіру субъектілерінің тізілімі**

1. Акваөсіру субъектілерінің тізілімін уәкілетті орган ақпараттық жүйеде құқықтық және жер кадастрларының деректерімен, рұқсаттар мен хабарламалар, жеке және заңды тұлғаларды тіркеу, бухгалтерлік есеп және қаржылық есептілік саласындағы орталық атқарушы органдардың, басқа да орталық және жергілікті атқарушы органдардың, сондай-ақ «Азаматтарға арналған үкімет» мемлекеттік корпорациясы» коммерциялық емес акционерлік қоғамының деректерімен интеграциялау арқылы қалыптастырады.

2. Құқықтық және жер кадастрларының, рұқсаттар мен хабарламалар, жеке және заңды тұлғаларды тіркеу, бухгалтерлік есеп және қаржылық есептілік салаларындағы орталық атқарушы органдардың, басқа да орталық және жергілікті атқарушы органдардың, сондай-ақ «Азаматтарға арналған үкімет» мемлекеттік корпорациясы» коммерциялық емес акционерлік қоғамының деректерін ақпараттық жүйемен интеграциялау үшін қажетті акваөсіру субъектілері туралы ақпараттың мазмұны мен көлемі уәкілетті органның және ақпараттандыру саласындағы уәкілетті органның бірлескен бұйрықтарымен бекітілген қағидаларда айқындалады.

**20-бап. Акваөсіруді дамытуды қамтамасыз ететін субъектілер**

1. Акваөсіруді дамытуды қамтамасыз ететін субъектілер акваөсіру объектілері үшін жем мен балық өсіру материалын өндірумен, селекциялық-генетикалық (асылдандыру) жұмыстармен, еңбек өнімділігін арттырумен байланысты кәсіпкерлік қызметті жүзеге асыратын жеке және заңды тұлғалар болып табылады.

2. Акваөсіруді дамытуды қамтамасыз ететін субъектілерге:

1) акваөсіру объектілеріне арналған жем және балық өсіру материалын өндірушілер;

2) селекциялық-генетикалық (асылдандыру) орталықтар;

3) акваөсіру субъектілеріне акваөсіру объектілерін өндіруді ұйымдастыруға жәрдемдесетін құзыреттілігін арттыру орталықтары жатады.

3. Акваөсіруді дамытуды қамтамасыз ететін субъектілерге осы Заңда көзделген мемлекеттік ынталандыру шаралары Қазақстан Республикасының заңнамасында көзделген шарттарда және тәртіппен беріледі.

**21-бап. Акваөсіру саласындағы халықтың ветеринариялық-санитариялық қауіпсіздігін және санитариялық-эпидемиологиялық саламаттылығын қамтамасыз ету**

1. Акваөсіру объектілерінің ветеринариялық-санитариялық қауіпсіздігін қамтамасыз ету Қазақстан Республикасының ветеринария саласындағы заңнамасына, Қазақстан Республикасының халықаралық шарттарына және Еуразиялық экономикалық одақтың ветеринария мәселелері жөніндегі құқығын құрайтын актілерге сәйкес жүзеге асырылады.

2. Акваөсіру субъектілері Қазақстан Республикасының ветеринария саласындағы заңнамасында белгіленген ветеринариялық (ветеринариялық-санитариялық) қағидаларды, талаптар мен нормаларды сақтай отырып, ветеринариялық (ветеринариялық-санитариялық) және әкімшілік-шаруашылық іс-шараларды жүзеге асыруға міндетті.

3. Акваөсіру субъектілерінің объектілерін, құрылыстары мен ғимараттарын орналастыру, салу, реконструкциялау және пайдалануға беру халықтың санитариялық-эпидемиологиялық саламаттылығы саласындағы ветеринариялық (ветеринариялық-санитариялық) талаптарды, сондай-ақ қағидалар мен талаптарды сақтай отырып жүзеге асырылады.

4. Акваөсіру саласындағы халықтың санитариялық-эпидемиологиялық саламаттылығын қамтамасыз ету «Халық денсаулығы және денсаулық сақтау жүйесі туралы» Қазақстан Республикасының Кодексіне сәйкес жүзеге асырылады.

**22-бап. Акваөсіру субъектілері қоғамдық бірлестіктерінің республикалық қауымдастығы**

1. Акваөсіру субъектілері қоғамдық бірлестіктерінің республикалық қауымдастығы Қазақстан Республикасының коммерциялық емес ұйымдар туралы заңнамасында көзделген тәртіппен құрылады және «Жануарлар дүниесін қорғау, өсімін молайту және пайдалану туралы» Қазақстан Республикасының Заңына сәйкес аккредиттелуге тиіс.

Акваөсіру субъектілері қоғамдық бірлестіктерінің республикалық қауымдастықтарының қызметі Қазақстан Республикасының заңдарымен және олардың жарғысымен реттеледі.

2. Акваөсіру субъектілері қоғамдық бірлестіктерінің республикалық қауымдастығы мынадай қызмет түрлерін жүзеге асырады:

1) мемлекеттік органдар мен ұйымдарда, сондай-ақ мемлекеттік емес және халықаралық ұйымдарда акваөсіру субъектілері қоғамдық бірлестіктерінің мүдделерін білдіру;

2) акваөсіру мәселелері бойынша нормативтік құқықтық актілер мен басқа да құжаттарды дайындауға қатысу;

3) көлде тауарлы балық өсіру және (немесе) тор қоршамада балық өсіру шаруашылығын жүргізу үшін балық шаруашылығы су айдындарын және (немесе) учаскелерді бекітіп беру жөніндегі конкурстық комиссия жұмысына қатысу;

4) Жарғыда көзделген және Қазақстан Республикасының заңнамасында тыйым салынбаған өзге де қызмет.

**23-бап. Акваөсіру субъектілерінің құқықтары мен міндеттері**

1. Акваөсіру субъектілері:

1) бекітіліп берілген балық шаруашылығы су айдынында және (немесе) учаскесінде коммерциялық мақсаттарда, туризм және рекреациялық қызмет, оның ішінде әуесқойлық және спорттық балық аулау мақсатында акваөсіруді жүзеге асыруға;

2) акваөсіру қызметінің нәтижесінде құрылған акваөсірудің кірістері мен инфрақұрылымына, сондай-ақ акваөсірудің өсірілген объектілеріне, оның ішінде олардан алынған өнімге меншік құқығы бар;

3) Қазақстан Республикасының Жер кодексінде белгіленген тәртіппен және шарттарда акваөсіру мұқтажы үшін жер учаскелерін алуға;

4) Қазақстан Республикасының су заңнамасында белгіленген талаптарға сәйкес су қорғау аймақтары мен белдеулері шегіндегі жер учаскелерінде коммуникациялар салуға, инфрақұрылымды орналастыруға және оларға қызмет көрсетуге байланысты балық өсіру объектілерін, тоғандарды және (немесе) бассейндермен өзге де объектілерді салуға және пайдалануға;

5) Қазақстан Республикасының Жер кодексіне сәйкес бекітіліп берілген балық шаруашылығы су айдындарында және (немесе) учаскелерінде жер учаскелерінің меншік иелерінен және (немесе) жер пайдаланушылардан көлде тауарлы балық өсіру және (немесе) тор қоршамада балық өсіру шаруашылығын жүргізу үшін сервитут беруді талап етуге;

6) осы Заңға сәйкес берілген акваөсіруді жүргізу үшін балық шаруашылығы су айдындарына және (немесе) учаскелеріне жатқызылған су объектілерін немесе олардың бөліктерін пайдалануға;

7) Қазақстан Республикасының Су кодексіне сәйкес арнайы су пайдалануға (жерүсті және жерасты су ресурстарын пайдалануға), оның ішінде ұңғымаларды (құдықтарды) бұрғылауға;

8) жанар-жағармай материалдарының суға төгілуіне жол бермеу, сондай-ақ мемлекеттік ұйымдардың жүзу құралдарының қозғалысына, сондай-ақ фарватер бойымен қозғалатын (тор қоршамада балық өсіру шаруашылықтары үшін) кеме қатынасына кедергі келтірмейтін акваөсіру объектілерін мазалау факторын болғызбау мақсатында шығанақты немесе учаскені туристік, жеке, әуесқой және кез келген өзге де бөгде жүзу құралдары мен адамдардың кіруіне кедергі келтіретін сым арқандармен және қалтқылармен жыл бойы қоршауға;

9) жыртқыштардың тор қоршаманы жыртқан немесе кеміріп жеген кезде, акваөсіру объектілерінің болуы ықтимал ысыраптарын болғызбау үшін, тор қоршамаларды жөндеу қажет болған (жыртылғанды жөндеу) кезде (тор қоршамада балық өсіру шаруашылықтары үшін) әртүрлі торшалары бар ауларды орнатуға;

10) акваөсіру өнімін өндірудің еңсерілмейтін күші және (немесе) көлемі ұлғайған жағдайда уәкілетті органға көлде тауарлы балық өсіруге және (немесе) тор қоршамада балық өсіру шаруашылығын жүргізуге арналған шартты және акваөсіру субъектілерін дамыту жоспарын қайта қарау жөнінде ұсыныстар енгізуге;

11) балық шаруашылығы су айдындарына және (немесе) учаскелеріне бекітіліп берілген жер учаскелерін Қазақстан Республикасының заңнамасына сәйкес мемлекет мұқтажы үшін мәжбүрлеп алып қойған кезде залалды өтеуге;

12) осы Заңға сәйкес берілетін мемлекеттік ынталандыру шараларын алуға;

13) көлде тауар балық өсіру және (немесе) торлы балық өсіру шаруашылығын жүргізуге арналған шарттар жасасуға және бұзуға;

14) акваөсіруді жүргізу үшін күріш алқаптарын пайдалануға;

15) коммерциялық құпияны құрайтын ақпаратты, сондай-ақ мемлекеттік құпияларды қамтитын мәліметтерді қоспағанда, ақпараттық жүйеден мәліметтерді алуға және пайдалануға құқылы.

2. Акваөсіру субъектілері:

1) Қазақстан Республикасының акваөсіру, сондай-ақ жануарлар дүниесін қорғау өсімін молайту және пайдалану саласындағы заңнамасының талаптарын сақтауға;

2) балық өсіру-биологиялық негіздемеде көзделген акваөсіру объектілерін өсіруге және (немесе) күтіп-ұстауға, өсіруге байланысты қызметті жүзеге асыруға;

3) балық ресурстары мен басқа да су жануарларының мекендеу ортасының нашарлауына жол бермеуге;

4) су биологиялық ресурстарына және олардың қоршаған ортасына зиян келтіруге жол бермейтін тәсілдермен және әдістермен акваөсіру объектілерін өсіруге және (немесе) күтіп-бағуға, өсіруге байланысты қызметті жүзеге асыруға;

5) Қазақстан Республикасы заңнамасы талаптарының сақталуын мемлекеттік бақылау мақсатында Қазақстан Республикасының заңдарына сәйкес жүргізілетін тексерулердің жүзеге асырылуына кедергі келтірмеуге міндетті.

**3-параграф. Акваөсіруді мемлекеттік ынталандыру**

**24-бап. Акваөсіруді мемлекеттік ынталандыру шарттары**

1. Акваөсіруді мемлекеттік ынталандыру шаралары осы Заңға және Қазақстан Республикасының өзге де нормативтік құқықтық актілеріне сәйкес айқындалады.

2. Мыналар акваөсіруді мемлекеттік ынталандыру шараларына жатады:

1) акваөсіру субъектілерін субсидиялау;

2) акваөсіру субъектілеріне жеңілдікпен кредит беру;

3) «Салық және бюджетке төленетін басқа да міндетті төлемдер туралы» Қазақстан Республикасының Кодексінде (Салық кодексі) көзделген арнаулы салық режимі;

4) инженерлік-коммуникациялық инфрақұрылыммен қамтамасыз ету;

5) акваөсіру саласындағы жобаларды сүйемелдеу және еңбек өнімділігін арттыруды ынталандыру;

6) Қазақстан Республикасының заңдарында және Қазақстан Республикасының өзге де нормативтік құқықтық актілерінде айқындалатын өзге де шаралар.

**25-бап. Қарсы міндеттемелер**

1. Акваөсіруді мемлекеттік ынталандыру шаралары акваөсіру субъектілеріне және акваөсірудің дамуын қамтамасыз ететін субъектілерге акваөсіруді мемлекеттік ынталандыру шараларын алушының қарсы міндеттемелерді қабылдауы шартымен беріледі.

2. Қарсы міндеттемелерді қолдану мемлекеттің және акваөсіру субъектілерінің заңдылығы, ашықтығы, теңдігі, адалдығы және өзара жауапкершілігі негізінде, сондай-ақ сыбайлас жемқорлық құқық бұзушылықтардың алдын алу мақсатында жүзеге асырылады.

3. Қарсы міндеттемелер алынатын акваөсіруді мемлекеттік ынталандыру шарасының түрі мен көлемі ескеріле отырып, уәкілетті орган бекіткен қағидаларға сәйкес айқындалады және мынадай бағыттар бойынша жиынтығында немесе жеке қолданылады:

1) еңбек өнімділігін арттыру, оның ішінде жұмыс орындарын құру және (немесе) ұлғайту және қызметкерлердің жалақысын арттыру;

2) акваөсіру өнімін өндіру көлемін ұлғайту;

3) ішкі нарықтың қажеттіліктерін қамтамасыз ету.

Облыстардың, республикалық маңызы бар қалалардың, астананың жергілікті атқарушы органдары уәкілетті орган бекіткен қағидаларға сәйкес қарсы міндеттемелерге қол жеткізу мониторингін жүзеге асырады.

4. Мемлекеттік ынталандыру шаралары:

1) бұрын мемлекеттік ынталандыру шаралары берілген және қарсы міндеттемелерді орындамаған акваөсіру субъектілеріне;

2) басшылары, құрылтайшылары (акционерлері) бұрын қарсы міндеттемелерді орындамауға жол берген акваөсіру субъектілерінің басшылары, құрылтайшылары (акционерлері) болған акваөсіру субъектілеріне берілмейді.

Осы тармақтың ережесі акваөсіру субъектісі Қазақстан Республикасының заңнамасында көзделген тәртіппен қарсы міндеттемелерді тиісінше орындау еңсерілмейтін күштің, яғни төтенше және ондай жағдайда алдын алу мүмкін болмайтын жайлардың салдарынан мүмкін еместігін дәлелдеген жағдайда қолданылмайды.

5. Акваөсіру субъектілері қарсы міндеттемелерді орындамаған жағдайда, олар акваөсіру субъектілерін субсидиялау шеңберінде алған ақшалай қаражат уәкілетті орган бекіткен субсидиялау қағидаларына сәйкес қарсы міндеттемелерді орындаудың қол жеткізілген деңгейі және Қазақстан Республикасы Ұлттық Банкінің базалық мөлшерлемесі ескеріле отырып қайтарылуға тиіс.

**26-бап. Акваөсіру субъектілерін субсидиялау**

1. Акваөсіру субъектілерін субсидиялау акваөсіруді дамытуды экономикалық ынталандыру ретінде мынадай:

1) акваөсіруді дамытуға бағытталған субсидиялаудың экономикалық тиімділігі;

2) өндірілетін акваөсіру өнімінің сапасы мен бәсекеге қабілеттілігін арттыру шарттарында жүзеге асырылады.

2. Акваөсіру субъектілерін субсидиялау мынадай бағыттар бойынша жүзеге асырылады:

1) акваөсіру (балық өсіру) өнімінің өнімділігі мен сапасын арттыру, сондай-ақ асыл тұқымды балық өсіруді дамытуды;

2) инвестициялық салымдар кезінде акваөсіру субъектісі шеккен шығыстардың бір бөлігін өтеу;

3) акваөсіру субъектілеріне су беру жөніндегі көрсетілетін қызметтердің құнын субсидиялау;

4) акваөсіру субъектілеріне несие беру, сондай-ақ техника мен технологиялық жабдықты сатып алуға лизинг кезінде сыйақы мөлшерлемелерін субсидиялау;

5) «Агроөнеркәсіптік кешенді және ауылдық аумақтарды дамытуды мемлекеттік реттеу туралы» Қазақстан Республикасының Заңында көзделген субсидиялаудың өзге де бағыттары.

3. Акваөсіру субъектілерін субсидиялауды облыстардың, республикалық маңызы бар қалалардың және астананың жергілікті атқарушы органдары уәкілетті орган бекіткен қағидаларға сәйкес агроөнеркәсіптік кешенді субсидиялаудың мемлекеттік ақпараттық жүйесі арқылы жүзеге асырады.

**27-бап. Акваөсіру саласындағы несие беруді дамыту**

Акваөсіру субъектілеріне несие беру «Агроөнеркәсіптік кешенді және ауылдық аумақтарды дамытуды мемлекеттік реттеу туралы» Қазақстан Республикасының Заңына сәйкес жүзеге асырылады.

**28-бап. Инженерлік-коммуникациялық инфрақұрылыммен қамтамасыз ету**

1. Акваөсіру субъектілерін инженерлік-коммуникациялық инфрақұрылыммен қамтамасыз ету:

1) бәсекеге қабілетті жаңа өндірістер құру;

2) жұмыс істеп тұрған өндірістерді жаңғырту (техникалық қайта жарақтандыру) және кеңейту;

3) судың ысырабын азайту және оны ұтымды пайдалану үшін жүзеге асырылады.

2. Осы баптың 1-тармағында көзделген бағыттарға сәйкес келетін акваөсіру саласындағы жобаларды іске асыратын акваөсіру субъектілерін инженерлік-коммуникациялық инфрақұрылыммен қамтамасыз етуді жергілікті атқарушы органдар инженерлік-коммуникациялық инфрақұрылымды салуға (реконструкциялауға) бюджет қаражатын бөлу арқылы жүзеге асырады.

3. Инженерлік-коммуникациялық инфрақұрылымды салуға (реконструкциялауға) бюджет қаражатын бөлу Қазақстан Республикасының бюджет заңнамасына сәйкес жүзеге асырылады.

**29-бап. Еңбек өнімділігін арттыруды ынталандыру үшін акваөсіру саласындағы жобаларды сүйемелдеу**

1. Мемлекет акваөсіру субъектілеріне ақпараттық-талдамалық, оқу-әдіснамалық және ғылыми-әдістемелік қолдау көрсету арқылы акваөсіру саласындағы жобаларды ғылыми сүйемелдеу нысанында акваөсіру субъектісінің жаңа өндірістік қуаттарын құруға немесе жұмыс істеп тұрғандарының өндірістік қуаттарын кеңейтуге жәрдемдеседі.

2. Акваөсіру субъектілерінің еңбек өнімділігін арттыруды ынталандыру үшін акваөсіру саласындағы жобаларды ғылыми сүйемелдеу:

1) қызметкерлердің құзыретін арттыру, ғылыми-негізделген ұсынымдар әзірлеу, акваөсіру объектілерін өсіру және (немесе) күтіп-баптау, көбейту жөніндегі технологиялық процестерді ғылыми сүйемелдеу және акваөсіру субъектілеріне консультация беру;

2) акваөсіру объектілерін өсіру және (немесе) күтіп-баптау, көбейту жөніндегі өндіріске инновациялық және (немесе) индустриялық технологияларды енгізу;

3) акваөсіру өнімін өндіруді ұйымдастырудың тиімділігі мақсатында жүзеге асырылады.

3. Акваөсіру саласындағы жобаларды ғылыми сүйемелдеуді уәкілетті орган жеке және заңды тұлғалардың өтінімдері бойынша бюджет қаражаты есебінен ұсынады және «Мемлекеттік сатып алу туралы» Қазақстан Республикасының Заңына сәйкес айқындалатын жеке және заңды тұлғалар жүзеге асырады.

4. Еңбек өнімділігін арттыруды ынталандыру үшін акваөсіру саласындағы жобаларды ғылыми сүйемелдеу уәкілетті орган бекіткен қағидаларға сәйкес жүзеге асырылады.

**3-тарау. Жануарлар дүниесін қорғау, өсімін молайту және пайдалану саласындағы акваөсіру бөлігінде мемлекеттік бақылау**

**30-бап. Мемлекеттік бақылау**

1. Жануарлар дүниесін қорғау, өсімін молайту және пайдалану саласы мемлекеттік бақылауды уәкілетті органның ведомствосы және оның аумақтық бөлімшелері мен олардың лауазымды адамдары Қазақстан Республикасының Кәсіпкерлік кодексіне сәйкес бақылау субъектісіне (объектісіне) бару арқылы, тексеру және профилактикалық бақылау нысанында жүзеге асырады.

2. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау Қазақстан Республикасының Кәсіпкерлік кодексіне және осы Заңға сәйкес жүзеге асырылады.

3. Акваөсіру бөлігіндегі жануарлар дүниесін қорғау, өсімін молайту және пайдалану саласындағы мемлекеттік бақылау адамдардың өмірі мен денсаулығы және қоршаған ортаның қауіпсіздігі үшін акваөсіру субъектісі өндіретін және өткізетін өнімнің, технологиялық процестердің қауіпсіздігін қамтамасыз ету мақсатында, оның ішінде су объектілеріне бөгде немесе генетикалық түрлендірілген акваөсіру объектілерінің түрлерін енгізуге жол бермеу үшін жүргізіледі.

4. Акваөсіру бөлігінде жануарлар дүниесін қорғау, өсімін молайту және пайдалану саласындағы акваөсіру субъектілері мемлекеттік бақылау субъектілері болып табылады.

5. Акваөсіру бөлігінде акваөсіру субъектілерінің мүлкі жануарлар дүниесін қорғау, өсімін молайту және пайдалану саласындағы мемлекеттік бақылау объектілері болып табылады.

**31-бап. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау**

1. Бұзушылықтардың уақытылы жолын кесу және оларға жол бермеу, акваөсіру субъектілеріне профилактикалық бақылаудың нәтижелері бойынша анықталған бұзушылықтарды өз бетінше жою құқығын беру және оларға әкімшілік жүктемені азайту акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылаудың мақсаттары болып табылады.

2. Акваөсіру бөлігіндегі жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау акваөсіру субъектісі ұсынған есептілікті, уәкілетті мемлекеттік органдардың мәліметтерін, сондай-ақ мемлекеттік ақпараттық жүйелер мен электрондық ақпараттық ресурстардан алынған мәліметтерді және акваөсіру субъектісінің қызметі туралы басқа да құжаттар мен мәліметтерді зерделеу және талдау негізінде жүзеге асырылады.

3. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай, профилактикалық бақылаудың қорытындылары бойынша бұзушылық болған жағдайда әкімшілік құқық бұзушылық туралы іс қозғалмай, бірақ акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне оны жою тәртібі міндетті түрде түсіндіріле отырып, қорытынды құжаттар (анықтама, қорытынды, ұсынымдар және басқалар) жасалады.

4. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай, профилактикалық бақылау нәтижелері бойынша акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісінің (объектісінің) әрекеттерінде (әрекетсіздігінде) бұзушылықтар анықталған жағдайда, бұзушылықтар анықталған күннен бастап ұсыным бес жұмыс күнінен кешіктірілмейтін мерзімде ресімделеді және жіберіледі.

5. Ұсыным акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне жеке өзіне қолын қойғызып немесе оны жіберу және алу фактілерін растайтын өзге де тәсілмен табыс етілуге тиіс.

Төмендегі тәсілдердің бірімен жіберілген ұсыным мынадай жағдайларда берілген болып есептеледі:

1) қолма-қол – алғаны туралы ұсынымға белгі қойылған күннен бастап;

2) поштамен – тіркелген хатпен;

3) электрондық тәсілмен – акваөсіру бөлігінде жануарлар дүниесін қорғау, өсімін молайту және пайдалану саласындағы бақылау органының сұрау салуы кезінде хатта көрсетілген акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісінің электрондық мекенжайына акваөсіру бөлігінде жануарлар дүниесін қорғау, өсімін молайту және пайдалану саласындағы бақылау органы жіберген күннен бастап жүзеге асырылады.

6. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау нәтижелері бойынша анықталған бұзушылықтарды жою туралы ұсынымды алған акваөсіру бөлігіндегі жануарлар дүниесін қорғау, өсімін молайту және пайдалану саласындағы бақылау субъектісі оны табыс етілген күннен кейінгі күннен бастап он жұмыс күні ішінде уәкілетті органға бұзушылықтарды жою туралы ұсынымда көрсетілген оларды жоюдың нақты мерзімдері көрсетілген бұзушылықтарды жою жөніндегі іс-шаралар жоспарын ұсынады.

Бұзушылықтарды жою туралы ұсынымда көрсетілген мерзімдер өткеннен кейін акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісі уәкілетті органға бұзушылықтарды жою туралы ұсынымның орындалуы туралы ақпарат береді.

7. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісі ұсынымда көрсетілген бұзушылықтармен келіспеген жағдайда, ұсынымды жіберген акваөсіру бөлігінде жануарлар дүниесін қорғау, өсімін молайту және пайдалану саласындағы бақылау органына ұсыным табыс етілген күннен кейінгі күннен бастап бес жұмыс күні ішінде қарсылықты жіберуге құқылы.

8. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау нәтижелері бойынша анықталған бұзушылықтарды жою туралы ұсынымды белгіленген мерзімде орындамау, акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне бару арқылы профилактикалық бақылауды жүргізудің жартыжылдық тізіміне енгізу арқылы акваөсіру саласында бақылау субъектісіне (объектісіне) бару арқылы, профилактикалық бақылау тағайындауға алып келеді.

9. Акваөсіру бөлігінде жануарлар дүниесін қорғау, өсімін молайту және пайдалану саласындағы бақылау субъектісіне (объектісіне) бармай профилактикалық бақылау жыл ішінде екі реттен артық жүргізілмейді.

**32-бап. Облыстардың, республикалық маңызы бар қалалардың, астананың жергілікті атқарушы органдарының қызметіне акваөсіру бөлігінде жануарлар дүниесін қорғау, өсімін молайту және пайдалану саласындағы мемлекеттік бақылау**

1. Облыстардың, республикалық маңызы бар қалалардың, астананың жергілікті атқарушы органдарының қызметіне акваөсіру бөлігінде жануарлар дүниесін қорғау, өсімін молайту және пайдалану саласындағы мемлекеттік бақылау осы бапқа сәйкес мерзімдік, жоспардан тыс тексерулер және қашықтан бақылау нысанында жүзеге асырылады.

2. Мерзімдік тексеру уәкілетті орган әзірлейтін бекітілген жартыжылдық графиктер негізінде тексеру жылының алдындағы жылдың 1 желтоқсанынан кешіктірмей және ағымдағы күнтізбелік жылдың 1 маусымына дейін жүргізіледі.

Мерзімдік тексерулер жүргізудің жартыжылдық графигі мыналарды:

1) мерзімді тексерулер жүргізу графигін бекіту күнін;

2) уәкілетті органның атауын;

3) бақылау субъектісінің атауын, оның орналасқан жерін, сәйкестендіру нөмірін;

4) тексеру нысанасын;

5) мерзімдік тексерулер жүргізу графигіне қол қоюға уәкілеттік берілген адамның қолын қамтиды.

Мерзімдік тексерулер жүргізу графигі мерзімдік тексеру жүргізу туралы хабарлама болып табылады, уәкілетті органның интернет-ресурсында орналастырылады және құқықтық статистика және арнайы есепке алу саласындағы уәкілетті органға жіберіледі.

Мерзімдік тексерулер жүргізу графигіне өзгерістер мен толықтырулар енгізу бақылау субъектісі таратылған, қайта ұйымдастырылған және оның қызметіне байланысты өзге де өзгерістер болған жағдайларда жүзеге асырылады.

Жоғарыда көрсетілген жағдайлар туындаған кезде мерзімдік тексеру ұзартылуы, тоқтатылуы және қайта басталуы мүмкін.

3. Мерзімдік тексеру құқықтық статистика және арнайы есепке алу саласындағы уәкілетті органда тексеру тағайындау және тіркеу туралы бұйрықтың негізінде бақылау субъектісіне бару арқылы жүргізіледі, онда мыналар көрсетіледі:

1) бұйрықтың нөмірі мен күні;

2) уәкілетті органның атауы;

3) тексеру жүргізуге уәкілеттік берілген адамның (адамдардың) тегі, аты, әкесінің аты (егер ол жеке басты куәландыратын құжатта көрсетілсе) және лауазымы;

4) тексеру жүргізу үшін тартылатын мамандар, консультанттар және сарапшылар туралы мәліметтері;

5) бақылау субъектісінің атауы, оның орналасқан жері, сәйкестендіру нөмірі;

6) тағайындалған тексеру нысанасы;

7) тексеру жүргізу мерзімі;

8) тексеру жүргізудің негізі;

9) тексерілетін кезеңі;

10) бұйрыққа қол қоюға уәкілетті адамның қолы.

Мерзімдік тексерулерді тағайындау, ұзарту, тоқтата тұру және қайта бастау туралы бұйрықтарға уәкілетті орган ведомствосының және (немесе) оның аумақтық бөлімшесінің басшысы қол қояды.

4. Мерзімдік тексерулер жүргізудің жартыжылдық графиктерін қалыптастыру үшін мынадай ақпарат көздері пайдаланылады:

1) бақылау субъектілері ұсынатын есептілік пен мәліметтер мониторингінің нәтижелері, оның ішінде автоматтандырылған ақпараттық жүйелер арқылы;

2) уәкілетті органның сұрау салуы бойынша бақылау субъектілері ұсынатын мәліметтерді талдау нәтижелері;

3) бақылау субъектілерінің алдыңғы тексерулерінің нәтижелері;

4) қашықтан бақылау нәтижелері;

5) расталған өтініштердің болуы.

Мерзімдік тексерулердің жартыжылдық графиктерін қалыптастыру үшін бақылау субъектілерін талдау және іріктеу кезінде деректер өткен жылдың ұқсас кезеңімен салыстырғанда пайдаланылуы мүмкін.

5. Бақылау субъектілерінің акваөсіру саласындағы талаптарды сақтауы тұрғысынан мерзімдік тексерулер облыстардың, республикалық маңызы бар қалалардың, астананың жергілікті атқарушы органдарына қатысты жүзеге асырылады.

6. Бақылау субъектісін жоспардан тыс тексеруге:

1) тексеру және (немесе) қашықтықтан бақылау нәтижелері бойынша қорытындыда көрсетілген анықталған бұзушылықтарды жою туралы талаптардың орындалуын бақылау;

2) жеке және заңды тұлғалардың акваөсіру саласындағы Қазақстан Республикасы заңнамасының талаптарын бұзудың нақты фактілері бойынша өтініштері;

3) құқықтары бұзылған жеке және заңды тұлғалардың (тұтынушылардың) өтініштері;

4) жеке және заңды тұлғалардың, мемлекеттің заңды мүдделеріне зиян келтірудің не зиян келтіру нақты фактілері бойынша прокуратура органдарының тапсырмалары;

5) жеке және заңды тұлғалардың, мемлекеттің заңды мүдделеріне зиян келтірудің нақты фактілері бойынша, сондай-ақ жойылмауы жеке және заңды тұлғалардың, мемлекеттің заңды мүдделеріне зиян келтіруге алып келетін Қазақстан Республикасы заңнамасының талаптарын бұзудың нақты фактілері бойынша мемлекеттік органдардың өтініштері;

6) бақылау субъектісінің бастапқы тексерумен келіспейтіні туралы өтініштерге байланысты қайта тексеру негіз болып табылады.

7. Жоспардан тыс тексерулер анонимді өтініш болған жағдайларда жүргізілмейді. Облыстардың, республикалық маңызы бар қалалардың, астананың нақты жергілікті атқарушы органдарына қатысты анықталған және осы жоспардан тыс тексеруді тағайындау үшін негіз болған фактілер мен
мән-жайлар жоспардан тыс тексерілуге тиіс.

8. Қашықтықтан бақылау келесі әрекеттерді орындау:

1) бақылау субъектісі қызметінің мониторингі;

2) тексеру нысанасына қатысты қажетті ақпаратты сұрау салу;

3) тексеру нысанасына қатысты қажетті ақпаратты алу мақсатында бақылау субъектісін шақыру арқылы жүзеге асырылады.

9. Уәкілетті орган жылына бір рет облыстардың, республикалық маңызы бар қалалардың, астананың жергілікті атқарушы органдарының қызметіне мониторинг жүргізу арқылы қашықтықтан бақылауды жүргізеді.

10. Бақылау субъектісіне бармай қашықтан бақылау жүргізіледі, қажет болған жағдайда әкімшілік құқық бұзушылық белгілерін көрсететін жеткілікті деректерді жинау үшін уәкілетті орган сұрау салады не ақпарат алу мақсатында бақылау субъектісін шақыру жүзеге асырады.

Қашықтан бақылау нәтижелері бойынша екі данада қорытынды жасалады, онда мыналар көрсетіледі:

1) қорытындының нөмірі, жасалған күні және орны;

2) уәкілетті органның атауы;

3) бақылау субъектісінің атауы, оның орналасқан жері, сәйкестендіру нөмірі;

4) қашықтан бақылау жүргізудің негізі мен нысанасы;

5) қашықтан бақылау жүргізу кезеңі мен мерзімдері;

6) бұзушылықтарға жол берген адамдарға қатысты талаптарды орындау және шаралар қабылдау мерзімін көрсете отырып, анықталған бұзушылықтар және оларды жою туралы талаптар;

7) қашықтан бақылау жүргізген лауазымды адамның қолтаңбасы.

Қашықтан бақылау нәтижелері бойынша қорытындының бір данасы, егер мұндай мекенжайды бұрын бақылау субъектісі немесе өзге де қолжетімді тәсілмен ұсынған болса, бақылау субъектісіне тапсырылғаны туралы хабарламамен не электрондық цифрлық қолтаңба қойылған электрондық құжат арқылы тапсырыстық пошта жөнелтімі нысанында бақылау субъектісіне жіберіледі.

11. Мерзімдік тексеру нәтижелері бойынша уәкілетті органның лауазымды адамы екі данада қорытынды жасайды.

Тексеру нәтижелері туралы қорытындыда мыналар көрсетіледі:

1) қорытындының нөмірі, жасалған күні және орны;

2) уәкілетті органның атауы;

3) тексеру жүргізген адамдардың тегі, аты, әкесінің аты (егер олар жеке басын куәландыратын құжатта көрсетілсе) және лауазымдары;

4) тексеру жүргізу үшін тартылатын мемлекеттік органдардың, ведомстволық бағынысты және өзге де ұйымдардың мамандары, консультанттары мен сарапшылары туралы мәліметтер;

5) бақылау субъектісінің атауы, оның орналасқан жері, сәйкестендіру нөмірі;

6) тексеру жүргізудің негізі мен нысанасы;

7) тексеру жүргізу кезеңі;

8) тексеру жүргізу мерзімі;

9) анықталған бұзушылықтар мен бұзушылықтарға жол берген адамдарға қатысты талаптарды орындау және шаралар қабылдау мерзімін көрсете отырып, оларды жою туралы талаптар;

10) бақылау субъектісінің, сондай-ақ тексеру жүргізу кезінде қатысқан адамдардың тексеру нәтижелері туралы қорытындымен танысуы немесе танысудан бас тартуы туралы мәліметтер, олардың қолдары немесе қол қоюдан бас тарту туралы жазбасы;

11) тексеру жүргізген лауазымды адамдардың қолтаңбасы.

Тексеру нәтижелері туралы қорытындыға олар болған кезде тексеру нәтижелеріне байланысты құжаттар немесе олардың көшірмелері қоса беріледі.

12. Тексеру нәтижелері туралы қорытындының бір данасы анықталған бұзушылықтарды танысу және жою бойынша шаралар қабылдау үшін бақылау субъектісіне табыс етіледі.

Тексеру нәтижелері бойынша ескертулер және (немесе) қарсылықтар болған жағдайда, бақылау субъектісі оларды жазбаша түрде баяндайды. Ескертулер және (немесе) қарсылықтар тексеру нәтижелері туралы қорытындыға қоса беріледі, бұл туралы тиісті белгі жалғанады.

Уәкілетті орган бақылау субъектісінің тексеру нәтижелері туралы қорытындыға ескертулерін және (немесе) қарсылықтарын қарауға және отыз жұмыс күні ішінде уәжді жауап беруге тиіс.

13. Тексеру жүргізу кезінде Қазақстан Республикасының заңнамасында белгіленген талаптарды бұзушылықтар болмаған жағдайда, тексеру нәтижелері туралы қорытындыға тиісті жазба жасалады.

14. Тексеру тағайындау туралы бұйрықта көрсетілген тексеруді аяқтау мерзімінен кешіктірмей тексеру нәтижелері туралы қорытынды бақылау субъектісіне табыс етілген күн тексеру мерзімінің аяқталуы болып есептеледі.

15. Тексеру және (немесе) қашықтан бақылау нәтижелері туралы қорытындыда көрсетілген анықталған бұзушылықтарды жою туралы талаптар бақылау субъектілерінің орындауы үшін міндетті болып табылады.

Тексеру және (немесе) қашықтан бақылау нәтижелері туралы қорытындыда анықталған бұзушылықтарды жою мерзімі өткеннен кейін бақылау субъектісі тексеру және (немесе) қашықтан бақылау нәтижелері туралы қорытындыда белгіленген мерзім ішінде уәкілетті органға анықталған бұзушылықтардың жойылғаны туралы ақпарат беруге міндетті.

Бақылау субъектісі бұзушылықтарды жою туралы ақпаратты белгіленген мерзімде ұсынбаған немесе толық ұсынбаған жағдайда, уәкілетті орган жоспардан тыс тексеруді тағайындауға құқылы.

Анықталған бұзушылықтарды жою туралы ұсынылған ақпаратқа бақылау субъектісі бұзушылықтарды жою фактісін дәлелдейтін материалдарды қоса береді. Бұл жағдайда жоспардан тыс тексеру жүргізу талап етілмейді.

16. Ақпараттық қауіпсіздікті қамтамасыз ету саласындағы уәкілетті органның лауазымды адамдарының тексеру жүргізу кезінде:

1) бақылау субъектісінің аумағына және үй-жайларына кедергісіз кіруге;

2) тексеру нәтижелері туралы қорытындыға қоса тіркеу үшін қағаз және электрондық жеткізгіштерде құжаттарды (мәліметтерді) не олардың көшірмелерін алуға, сондай-ақ Қазақстан Республикасының мемлекеттік құпиялар және заңмен қорғалатын өзге де құпиялар туралы заңнамасында көзделген талаптарды сақтай отырып, тексеру нысанасына сәйкес автоматтандырылған дерекқорға (ақпараттық жүйелерге) қол жеткізуге;

3) мемлекеттік органдардың, ведомстволық бағынысты және өзге де ұйымдардың мамандарын, консультанттарын және сарапшыларын тартуға;

4) аудио -, фото - және бейнетүсірілімді жүзеге асыруға;

5) тексеру нысанасына жататын техникалық бақылау құралдарының, бақылау және тіркеу аспаптарының, фото-, бейнеаппаратураның жазбаларын пайдалануға;

6) осы баптың 2-тармағында көрсетілген жағдайларда тексеруді ұзартуға, тоқтата тұруға және қайта бастауға құқығы бар.

Уәкілетті органның лауазымды адамдары тексеру жүргізу кезінде:

1) тексеру жүргізу кезеңінде бақылау субъектілерінің белгіленген жұмыс режиміне кедергі келтірмеуге;

2) бақылау субъектісіне жүргізілген тексеру нәтижелері туралы қорытындының бір данасын табыс етуге;

3) Қазақстан Республикасының заңдарына сәйкес берілген Қазақстан Республикасының заңнамасында белгіленген талаптардың бұзылуының алдын алу, анықтау және жолын кесу жөніндегі өкілеттіктерді уақтылы және толық көлемде орындауға міндетті.

17. Бақылау субъектілері не олардың уәкілетті өкілдері тексеру жүргізу кезінде:

1) егер мәліметтер жүргізілетін тексеру нысанасына жатпаса, оларды ұсынбауға;

2) тексеру нәтижесінде анықталған бұзушылықтар бойынша қосымша уақытша және (немесе) қаржылық шығындар қажет болған жағдайда үш жұмыс күнінен кешіктірмей бұзушылықтарды жою мерзімдерін ұзарту туралы өтінішпен уәкілетті органға жүгінуге құқылы.

Бақылау субъектілері не олардың уәкілетті өкілдері тексеру жүргізу кезінде:

1) уәкілетті органның лауазымды адамдарының бақылау аумағына және үй-жайларына кедергісіз кіруін қамтамасыз етуге;

2) тексеру нәтижелері туралы қорытындыға қоса тіркеу үшін уәкілетті органның лауазымды адамдарына қағаз және электрондық жеткізгіштердегі құжаттарды (мәліметтерді) не олардың көшірмелерін ұсынуға, сондай-ақ тексеру нысанасына сәйкес автоматтандырылған дерекқорларға (ақпараттық жүйелерге) қол жеткізуге;

3) жүргізілген тексеру нәтижелері туралы қорытындыны ол аяқталған күні екі данада алғаны туралы белгі қоюға құқылы.

18. Егер тексеру жүргізу нәтижесінде бақылау субъектісінің әкімшілік құқық бұзушылық белгілерін көрсететін жеткілікті деректер болған кезде акваөсіру саласындағы талаптарды бұзу фактісі анықталса, уәкілетті органның лауазымды адамдары өкілеттіктері шегінде Қазақстан Республикасының заңнамасында белгіленген бұзушылықтарға жол берген адамдарды жауаптылыққа тарту бойынша шаралар қабылдайды.

Тексеруді жүзеге асыратын уәкілетті органның лауазымды адамының тексеру жүргізу не дұрыс емес ақпарат беру, бұзушылықтарды жою туралы заңды талаптарды орындамау немесе тиісінше орындамау үшін қажетті материалдарға қол жеткізуіне кедергі болған жағдайларда «Әкімшілік құқық бұзушылықтар туралы» Қазақстан Республикасы Кодексінің 462-бабына сәйкес хаттама жасалады.

**4-тарау. Қорытынды ережелер**

**33-бап. Акваөсіру саласындағы заңнаманы бұзғаны үшін жауапкершілік**

Қазақстан Республикасының акваөсіру саласындағы заңнамасын бұзу Қазақстан Республикасының заңдарында белгіленген жауаптылыққа алып келеді.

**34-бап. Акваөсіру саласындағы дауларды шешу**

Акваөсіру саласында туындайтын даулар Қазақстан Республикасының заңнамасында белгіленген тәртіппен шешіледі.

**35-бап. Акваөсіру саласындағы халықаралық ынтымақтастық**

Акваөсіру саласындағы халықаралық ынтымақтастық Қазақстан Республикасының заңнамасына және халықаралық шарттарға сәйкес жүзеге асырылады.

**36-бап. Осы Заңды қолданысқа енгізу тәртібі**

Осы Заң, 2025 жылғы 1 шілдеден бастап қолданысқа енгізілетін 10-бабын, 13-баптың 2-тармағын және 19-бабын қоспағанда, алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**